עורך העיתון המרוקאי "אל-מסא" נידון לשנת מאסר. הארגון עיתונאים ללא גבולות: "מאסר עיתונאים הוא סימן מובהק של משטר רודנים"
הארגון עיתונאים ללא גבולות הודיע כי הוא "מיואש" מההודעה על גזר דינו של ראשיד ניני, עורך העיתון המרוקאי "אל-מסא", שנידון לשנת מאסר וקנס של 100 יורו. ניני, שנעצר ב-28.4.11, הואשם בתקיפת מוסדות ואישים מדיניים, פרסום דיס-אינפורמציה וסיכון "בטחונם ואחדותם של האומה והאזרחים". עיתונאים מ"אל-מסא" סיפרו לארגון כי התביעה הוגשה לאחר שבעיתון פורסמו מאמרים על שחיתות המשטר בכלל ושחיתות של מקורבים למלך בפרט. לדברי עורך-דינו של ניני, חאלד סופיאני, "מדובר בהתפתחות רעה מאוד עבור הצדק וחירויות האזרח במרוקו". סופיאני סיפר לעיתונאים ללא גבולות כי הוא מתכוון לערער על תוצאות המשפט. הארגון הוסיף: "שלושה חודשים בלבד לאחר שהמלך מוחמד דיבר על החלת רפורמות חוקתיות, גזר הדין של ראשיד ניני הוא נסיגה ממשית. מאסר עיתונאים הוא סימן מובהק של משטר רודנים. התקדמות לעבר דמוקרטיה אינה אפשרית ללא חופש של כלי התקשורת".